Rådets fælles holdning 2004/487/FUSP

af 29. april 2004

om yderligere restriktive foranstaltninger over for Liberia

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 15, og

ud fra følgende betragtninger:

(1) FN's Sikkerhedsråd vedtog den 22. december 2003 resolution 1521 (2003), der ændrede Sikkerhedsrådets beslutning om handling i medfør af kapitel VII ved at afslutte de foranstaltninger, der var fastsat i UNSCR 1343 (2001) og dermed beslægtede resolutioner, og fastlægge ændrede restriktive foranstaltninger, der skal indføres over for Liberia.

(2) Rådet vedtog den 10. februar 2004 fælles holdning 2004/137/FUSP(1) om restriktive foranstaltninger over for Liberia.

(3) Den 12. marts 2004 vedtog FN's Sikkerhedsråd resolution 1532 (2004) om indefrysning af pengemidler, andre finansielle aktiver og økonomiske ressourcer, der direkte eller indirekte ejes eller kontrolleres af Charles Taylor, Jewell Howard Taylor and Charles Taylor Jr. og/eller sådanne andre personer, der er udpeget af det udvalg, der blev nedsat i medfør af UNSCR 1521 (2003), herunder pengemidler, andre finansielle aktiver og økonomiske ressourcer, der besidder enheder, som direkte eller indirekte ejes eller kontrolleres af nogen af dem eller af personer, der handler på deres vegne eller under deres ledelse, og som er udpeget af det udvalg, der er nedsat i henhold til UNSCR 1521.

(4) FN's Sikkerhedsråd har tilkendegivet, at det agter at overveje, om og hvordan det skal stille de midler og økonomiske ressourcer, der er indefrosset i medfør af UNSCR 1532 (2004), til rådighed for Liberias regering, når denne får etableret en gennemsigtig regnskabsførings- og revisionsmekanisme, som kan sikre ansvarlig brug af statsindtæger til direkte fordel for Liberias befolkning.

(5) Der kræves en EU-indsats til gennemførelse af visse af foranstaltningerne -

VEDTAGET FØLGENDE FÆLLES HOLDNING:

Artikel 1

1. I medfør af UNSCR 1532 (2004) skal alle pengemidler og økonomiske ressourcer indefryses, hvis de direkte eller indirekte ejes eller kontrolleres af Charles Taylor, Jewell Howard Taylor and Charles Taylor Jr., højtstående embedsmænd fra det tidligere Taylor regime og enhver fysisk person, der har tilknytning til disse, herunder pengemidler, andre finansielle aktiver og økonomiske ressourcer, der besidder enheder, der direkte eller indirekte ejes eller kontrolleres af en af dem eller af personer, der handler på deres vegne eller under deres ledelse, og som er udpeget af det udvalg, der er nedsat i henhold til punkt 21 i UNSCR 1521 (2003) ("udvalget").

2. Ingen pengemidler eller økonomiske ressourcer må direkte eller indirekte stilles til rådighed for eller være til fordel for fysiske eller juridiske personer, enheder eller organer som omhandlet i stk. 1.

3. Der kan indrømmes undtagelser for pengemidler eller økonomiske ressourcer, som er:

a) nødvendige til at dække basale udgifter, herunder betaling af fødevarer, husleje eller prioritetslån, medicin og lægebehandling, skatter, forsikringspræmier og offentlige forbrugsafgifter

b) bestemt alene til betaling af rimelige honorarer og godtgørelse af udgifter i forbindelse med ydelse af juridisk bistand

c) bestemt alene til betaling af afgifter eller administrationsgebyrer for opbevaring eller vedligeholdelse af indefrosne midler eller økonomiske ressourcer,

såfremt den relevante kompetente myndighed har meddelt udvalget, at den agter at tillade adgang til sådanne midler og økonomiske ressourcer, og medmindre udvalget senest to dage efter at være blevet underrettet herom træffer negativ afgørelse;

d) nødvendige til at dække ekstraordinære udgifter, såfremt den relevante kompetente myndighed har meddelt udvalget en sådan afgørelse, og at denne er godkendt af udvalget;

e) genstand for en retlig, administrativ eller voldgiftsmæssig tilbageholdelsesret eller dom, afgørelse eller kendelse, hvorefter pengemidlerne og de økonomiske ressourcer kan anvendes til opfyldelse af den voldgiftsmæssige tilbageholdelsesret eller dom, såfremt tilbageholdelsesretten er fastslået eller dommen afsagt inden den 11. marts 2004, ikke er til fordel for en person som omhandlet i stk. 1 eller et individ eller en enhed, som er udpeget af udvalget, og hvorom den kompetente myndighed har underrettet udvalget.

4. Stk. 2 finder dog ikke anvendelse på beløb, der tilføjes indefrosne konti i form af:

a) renter eller andre former for afkast fra disse konti, eller

b) forfaldne beløb i henhold til kontrakter, aftaler eller forpligtelser, der er indgået eller opstået inden den dato, på hvilken disse konti blev omfattet af restriktive foranstaltninger,

såfremt sådanne renter, indtægter og betalinger fortsat er omfattet af stk. 1.

Artikel 2

Denne fælles holdning har virkning fra datoen for vedtagelsen.

Artikel 3

Denne fælles holdning offentliggøres i Den Europæiske Unions Tidende.

Udfærdiget i Luxembourg, den 29. april 2004.

På Rådets vegne

M. McDowell

Formand

(1) EUT L 40 af 12.2.2004, s. 35.